**Litér Község Önkormányzata Képviselő-testületének**

**…/2021…(…) önkormányzati rendelete a 23/2017. (XII.29.)**

**a településkép védelméről szóló rendelet módosításáról**

*TERVEZET*

Litér Község Önkormányzatának Képviselő-testülete a településkép védelméről szóló 2016. évi LXXIV. törvény 12. § (2) bekezdés a)-h) pontjaiban kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8. ) Korm. rendelet 43/A.§ (6) bekezdés és a 9. mellékletében biztosított véleményezési jogkörében eljáró Veszprém Megyei Kormányhivatal Kormánymegbízotti Kabinet Állami Főépítész, Nemzeti Média és Hírközlési Hatóság Soproni Igazgatóság, Nemzeti Média és Hírközlési Hatóság Hivatala, Miniszterelnökség Kulturális Örökségvédelemért és Kiemelt Kulturális Beruházásokért Felelős Államtitkárság, Balaton- felvidéki Nemzeti Park Igazgatóság és a partnerek véleményének kikérésével a következőket rendeli el:

**1.§** Litér Község Településkép védelméről szóló 23/2017 (XII.29.)önkormányzati rendelet (a továbbiakban: R.) 25.§ (1) bekezdése az alábbiak szerint módosul:

*„Településképi bejelentési eljárást folytat le a jegyző”*

**2.§** A rendelet 27.§ (1) bekezdése az alábbiak szerint módosul:

*„Településképi kötelezési eljárást folytathat le a jegyző a településképet rontó cégér, hirdető-berendezés, információs elem megszüntetése és eltávolítása érdekében, ha annak mérete, anyaga, megjelenése nem felel meg a településképi követelményeknek, különösen, ha”*

**3. § A** rendelet 27.§ (2) bekezdése az alábbiak szerint módosul:

*“A jegyző a kötelezési eljárás lefolytatása előtt felhívást küld”*

**4. §** A rendelet 28.§ -a az alábbiak szerint módosul:

*„A nem engedélyköteles**építési tevékenység megkezdését megelőzően az építtető köteles a tervezett építési tevékenységgel kapcsolatosan településkép-védelmi tájékoztatást kérni és szakmai konzultációt kezdeményezni a jegyzőnél.”*

**5. §** A rendelet 29.§ (2) az alábbiak szerint módosul:

*„A szakmai konzultáció a település jegyzőjének feladata, szükség esetén a települési főépítész bevonásával. Az emlékeztető csak azt követően adható ki a kérelmező részére, ha azt előzetesen a jegyző jóváhagyta.”*

**6. §** A rendelet VIII. fejezet cím elnevezése az alábbiak szerint módosul:

*„A településképi kötelezés, településkép védelmi bírság”*

**7.§** A rendelet 34/A. §-a az alábbiak szerint módosul:

*34/A.§ „(1) Településképi bejelentési eljárást kell lefolytatni Litér teljes közigazgatási területén minden nem építési engedélyköteles és nem egyszerű bejelentéses építési magasépítési tevékenység esetén (nem huzamos emberi tartózkodásra szolgáló építmények, kerítések, medencék, teraszok, támfalak, terepalakítások) esetén, valamint nem engedélyköteles épületfelújítások esetén, amennyiben megváltozik az építmény színe, formája, kialakítása (tetőhéjazatcsere, nyílászárócsere, vakolatszín és struktúra megváltozása, épületszerelvények megváltozása).”*

*(2) Bejelentési eljárást kell lefolytatni az építmények rendeltetésének módosítása vagy rendeltetetési egységek számának megváltozása (továbbiakban együtt rendeltetésváltozás) esetén.”*

**8.§** A rendelet 35.§ helyébe a következő rendelkezés lép:

*(1) „A rendeletben meghatározott településképi követelmények teljesítése érdekében - a hatályos eljárási törvény alapján első lépésben figyelmeztetést kell kibocsájtani határidő szabásával a jogszabálysértés megszüntetésére, ennek határidőig történő eredménytelensége esetén– kötelezési eljárást kell lefolytatni és szükség esetén kötelezést kell kibocsátani településkép-védelmi bírság kiszabásával.”*

*(2) A jegyző*

*a) a településképi bejelentési eljárás kezdeményezésének elmulasztása,*

*b) a településképi bejelentési eljárás során született döntéstől eltérő végrehajtás,*

*c) a településképi követelményeknek nem megfelelő építési tevékenység esetén végzéssel felhívja az ingatlan tulajdonosát határidő megjelölésével a jogsértés megszüntetésére*

*(3) A (2) bekezdés szerinti végzésben meghatározott határidő eredménytelen eltelte esetén a jegyző hatósági határozattal határidő megjelölésével az ingatlan tulajdonosát kötelezheti az építmény, építményrész felújítására, átalakítására, elbontására.*

*(4) A kötelezési eljárás lefolytatható hivatalból, vagy kérelemre.*

*(5) Kötelezési eljárást kezdeményező kérelem az önkormányzatnál írásban nyújtható be, és a kérelemben meg kell jelölni, hogy a rendelet mely szakaszában foglalt településképi követelmény nem teljesülése miatt történik a kezdeményezés.*

*(6)**A tényállás tisztázása során be kell szerezni az önkormányzati főépítész szakmai állásfoglalását.*

*(7) A településképi kötelezés irányulhat építmény, építményrész felújítására, átalakítására vagy elbontására.*

**9.§** A rendelet VIII. fejezet II. alcíme az alábbiak szerint módosul:

*„A településkép – védelmi bírság kiszabásának esetkörei és mértéke”*

**10.§ A rendelet 36.§-a az alábbiak szerint módosul**

(1) A jegyző az eset összes körülményeire tekintettel dönt a településkép – védelmi bírság kiszabásáról és a bírság összegének meghatározásáról. A településkép - védelmi bírság összege 10.000,-Ft és 1.000 000,-Ft között lehet. Ennek keretében mérlegeli különösen:

a) a jogsértéssel okozott hátrányt, ideértve a hátrány megelőzésével, elhárításával, helyreállításával kapcsolatban felmerült költségeket, illetve a jogsértéssel elért előny mértékét,

*b) a jogsértéssel okozott hátrány visszafordíthatóságát,*

*c) a településkép védelméhez fűződő érdek érelmének mértékét,*

*d) a jogsértéssel érintettek körének nagyságát,*

*e) a jogsértő állapot időtartamát,*

*f) a jogsértő magatartás ismétlődését és gyakoriságát,*

*g) a jogsértést elkövető eljárást segítő, együttműködő magatartását, valamint*

*h) a jogsértést elkövető gazdasági súlyát.*

*(2) A településkép – védelmi bírság összegének megállapításakor az (1) bekezdésben foglaltakon kívül figyelemmel kell lenni arra, hogy*

*a) a kötelezett természetes személy, jogi személy vagy jogi személyiség nélküli szervezet,*

*b) a bírság a településképi bejelentési eljárás kezdeményezésének elmulasztása vagy a településképi bejelentés tudomásulvételéről vagy a bejelentett építési tevékenység, rendeltetésváltozás megtiltásáról szóló határozatban foglaltakat megszegése miatt kerül kiszabásra.*

*(3) A településkép - védelmi bírság kiszabásánál súlyosbító körülményként kell értékelni, ha a kötelezett korábban azonos vagy hasonló cselekmény, mulasztás miatt e rendelet szerinti bírsággal sújtották, illetve, ha a kötelezett a bejelentett építési tevékenység, rendeltetésváltoztatás megtiltásáról szóló határozatban foglaltakat megszegi.*

*(4) A településképi kötelezettség megszegése végre nem hajtása esetén kiszabott és be nem fizetett bírság adók módjára behajtható.*

*(5) A befolyt településkép - védelmi bírságot az önkormányzat költségvetésében elkülönítetten kezeli. A befolyt bírság összege kizárólag a közterületek, utak, járdák felújítására, fejlesztésére, építésre, továbbá a helyi egyedi védelem alatt álló építmények megóvásának, fennmaradásának, megőrzésének támogatása érdekében a Környezetvédelmi Alap bevételének növelésére lehet felhasználni. A Képviselő-testület évente a költségvetési rendelet megalkotásával egyidejűleg dönt az előző évben befolyt településképi bírság felhasználásáról.*

**11. §** A rendelet 2. mellékletében levő polgármester szövegrész helyett jegyző szövegrész lép.

**12.§** Jelen rendelet ……….. napján lép hatályba.

Varga Mihály Bencze Éva

 polgármester jegyző